
НАРЕДБА ЗА УСЛОВИЯТА И РЕДА ЗА СКЛЮЧВАНЕ НА ДОГОВОР ЗА ИЗВЪРШВАНЕ НА УСЛУГА ОТ ОБЩ ИКОНОМИЧЕСКИ ИНТЕРЕС ЗА ПРЕВОЗ НА ПЪТНИЦИ ПО ВЪТРЕШНИ ВОДНИ ПЪТИЩА ИЛИ
 МОРСКИ КАБОТАЖ


Раздел I.
Общи разпоредби

[bookmark: _GoBack]Чл. 1. (1) С наредбата се определят условията и реда за сключване на договор за извършване на услуга от общ икономически интерес за превоз на пътници по вътрешни водни пътища или морски каботаж. 
(2) Задължение за извършване на услуга от общ икономически интерес за превоз на пътници по вътрешни водни пътища или морски каботаж се изпълнява въз основа на договор при спазване на изискванията на Регламент  (ЕО)  № 1370/2007 на Европейския парламент и на Съвета от 23 октомври 2007 г. относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета (ОВ, L 315 от 03.12.2007 г.), наричан по-нататък „Регламент (ЕО)  № 1370/2007“.
Чл. 2. С възлагането на задължение за извършване на услуга от общ икономически интерес за превоз на пътници по вътрешни водни пътища или морски каботаж се цели:
1. постигането на определено равнище на транспортното обслужване;
2. осигуряване на благоприятни транспортни условия и цени.

Чл. 3. Задълженията за извършване на услуги от общ икономически интерес за превоз на пътници се възлагат по отношение на:
1. вътрешните водни пътища; 
2. морския каботаж.
Чл. 4. Разпоредбите на наредбата не се прилагат за превозите, които се извършват от кораби:
1. за сезонен превоз на пътници, уреден в § 2, т. 50 от Допълнителните разпоредби на Закона за морските пространства, вътрешните водни пътища и пристанищата на Република България;
2. между граничните пунктове на българския и румънския участък на река Дунав по корабна линия по Споразумението между Министерството на транспорта на Република България и Министерството на транспорта на Румъния за превоз на моторни превозни средства и на пътници с кораби между граничните пунктове по българо-румънския участък на р. Дунав (обн., ДВ, бр. 28 от 2000 г.).  

Раздел II.
Възлагане на задължение за извършване на услуга от общ икономически интерес за превоз на пътници по вътрешни водни пътища или 
морски каботаж

Чл. 5. (1) Преди провеждането на процедура за възлагане на задължение за извършване на услуги от общ икономически интерес за превоз на пътници по вътрешни водни пътища или морски каботаж министърът на транспорта и съобщенията определя обхвата на задължението, като изготвя предварителна оценка, която включва:
1. оценка на потребителското търсене на пътнически услуги по вътрешни водни пътища или морски каботаж;
2. оценка на пазарното предлагане, включително на услугите, които биха могли да бъдат предоставени от пазарните оператори, за да отговорят, дори и частично, на потребителското търсене, при липса на задължение за извършване на услуги от общ икономически интерес; оценката включва консултации с превозвачите относно техния интерес да предлагат съответните услуги чрез услуги от търговски интерес;
3. оценка на възможността за прилагане на мярка, която нарушава конкуренцията в по-малка степен от възлагането на договор за извършване на услуга от общ икономически интерес.
(2) При определянето на обхвата на задължението се дава приоритет на подхода, който нарушава в най-малка степен функционирането на вътрешния пазар.
(3)  Обхватът на задължението трябва да е пропорционален на действителната нужда от обществена услуга.
(4) Предварителната оценка по ал. 1 се публикува на официалната интернет страница на Министерството на транспорта и съобщенията.

Чл. 6. (1) Министерският съвет по предложение на министъра на транспорта и съобщенията приема решение за провеждане на процедура за възлагане на задължение за извършване на услуга от общ икономически интерес за превоз на пътници по вътрешни водни пътища или морски каботаж.
(2) С решението по ал. 1 се определят:
1. задълженията за извършване на услуга от общ икономически интерес и  съответната територия, на която ще се извършва;
2. параметрите, въз основа на които се изчислява компенсацията, ако има такава,
3. естеството и обхвата на каквито и да било предоставени изключителни права, ако се предвиждат такива и мотиви за тях;
4. условията за подизпълнение, ако се предвиждат такива и мотиви за тях;
5. срокът на договора;
6. други условия.
(3) С решението по ал. 1 Министерският съвет възлага на министъра на транспорта и съобщенията да проведе процедурата за възлагане на задължение за извършване на услуга от общ икономически интерес за превоз на пътници по вътрешни водни пътища или морски каботаж. Процедурата се провежда по правилата на Регламент (ЕО) № 1370/2007 и по реда на Закона за обществените поръчки.

Чл. 7. (1) В условията за провеждане на процедурата по чл. 6, ал. 3 се включват:
1. подробно описание на възлаганите превози;
2. механизмите за разпределение на разходите, свързани с извършване на услугата, в съответствие с чл. 4, параграф 1, буква „в“ от Регламент (ЕО) №  1370/2007;
3. механизмите за разпределяне на приходите от продажбата на билети в съответствие с чл. 4, параграф 2 от Регламент (ЕО) № 1370/2007;
4. ключови показатели за ефективност и качество на възлаганите услуги;
5. дали и какъв процент от услугите могат да се извършват от подизпълнител, при спазване на чл. 4, параграф 7 от Регламент (ЕО) № 1370/2007;
6. система „бонус-малус“;
7. изключителни права, ако се предоставят такива.
(2) След приключване на процедурата министърът на транспорта и съобщенията предлага на Министерския съвет да приеме решение за възлагане на задължение за извършване на услуга от общ икономически интерес за превоз на пътници по вътрешни водни пътища или морски каботаж . Предложението се мотивира и съдържа резултатите от проведената процедура.
 
Чл. 8. (1) Министерският съвет приема решение за възлагане на задължение за извършване на услуга от общ икономически интерес за превоз на пътници по вътрешни водни пътища или морски каботаж.
(2) Решението по ал. 1 съдържа:
1. наименованието на превозвача;
2. съответната територия, на която ще се извършва превозът на пътници по вътрешни водни пътища или морски каботаж;
3. максималния размер на компенсацията за поетите финансови тежести от превозвача, ако има такава.
(3) С решението по ал. 1 Министерският съвет упълномощава министъра на транспорта и съобщенията или оправомощено от него лице да сключи договор с определения превозвач.

Чл. 9. (1) В случаите, посочени в чл. 5, параграф 5 от Регламент  (ЕО)  №  1370/2007, министърът на транспорта и съобщенията може да предприеме спешна мярка при условията и в сроковете на регламента, като публикува съобщение на официалната интернет страница на Министерството на транспорта и съобщенията или я оповести чрез средствата за масово осведомяване, или чрез изпращането на съобщението до организации на заинтересованите лица или по друг подходящ начин, в 3-дневен срок от приемането ѝ.
(2) Превозвачът, на когото е наложена спешната мярка по ал. 1, има право да обжалва решението за налагане предоставянето на определена обществена услуга в 14-дневен срок от уведомяването му по реда на Административнопроцесуалния кодекс.
(3) Всяко заинтересовано лице по смисъла на чл. 5, параграф 7 от Регламент (ЕО) № 1370/2007 има право да обжалва налагането на спешната мярка по отношение на нейната законосъобразност в 14-дневен срок от оповестяването ѝ по ал. 1 по реда на Административнопроцесуалния кодекс.

Чл. 10. Всяко заинтересовано лице по смисъла на чл. 5, параграф 7 от Регламент (ЕО) № 1370/2007 има право да обжалва решения по чл. 5, параграф 2- 4 от Регламент (ЕО) № 1370/2007 по отношение на тяхната законосъобразност в 14-дневен срок от публичното им оповестяване по реда на Административнопроцесуалния кодекс.
Раздел III.
Договор за извършване на  услуги от общ икономически интерес за превоз на пътници по вътрешни водни пътища или морски каботаж
	
Чл. 11. (1) Договорът за извършване на услуги от общ икономически интерес за превоз на пътници по вътрешни водни пътища или морски каботаж се сключва за срок до пет години.
(2) Договорът по ал. 1 се актуализира ежегодно.

Чл. 12. Договорът за извършване на услуги от общ икономически интерес за превоз на пътници по вътрешни водни пътища или морски каботаж съдържа:
1. предмета на договора и видовете услуги;
2. показателите за ефективност на превозите и реда за тяхното отчитане;
3. цената на договора и свързаните механизми за компенсация;
4. реда за преразглеждане на договора;
5. правата и задълженията на страните;
6. гаранциите;
7. основанията за изменение на договора и факторите, които дават основание за корекция в размера на компенсацията;
8. санкциите при неизпълнение на договора;
9. основанията за предсрочно прекратяване.
10. най-малко минималните стандарти за качество на превозната услуга, посочени в Приложението;
11. система „бонус-малус“;
12. годишен график за предоставянето на субсидия;
13. изисквания към превозните средства;
14. контрол по спазване на договора.
Чл. 13. (1) Правото на компенсация възниква от датата на сключване на договора или от друг срок, определен в договора.
(2) Условията и редът за определяне на размера на компенсациите се определят с наредбата по чл. 47, ал. 1 от Закона за обществения транспорт.





Раздел IV.
Контрол на изпълнението
	
Чл. 14. Възложителите на задължение за извършване на услуги от общ икономически интерес за превоз на пътници по вътрешни водни пътища или морски каботаж или упълномощени от тях лица извършват текущ контрол на изпълнението на възложения от тях договор.

Чл. 15. (1) Контролът по чл. 14 се извършва въз основа на:
1. проверка и анализ на отчетите на превозвача за изпълнението на договора за възлагане;
2. планирани проверки на място, извършвани въз основа на планиран график;
3. извънредни проверки на място – при възникнала необходимост или при подаден сигнал.
(2) При осъществяване на текущия контрол по чл. 14 възложителите и  упълномощените от тях лица имат право:
1. на свободен достъп до всички съоръжения, използвани от превозвача за целите на изпълнение на договора за възлагане, в т. ч. до превозните средства, включително по време на превоз;
2. да изискват и да проверяват документи, данни, сведения и справки, включително финансови и счетоводни записи, свързани с изпълнението на договора за възлагане; 
3. да изискват от проверяваните лица и да получават писмени обяснения във връзка с изпълнението на договора за възлагане в срок до 14 дни от получаване на искането;
4. да дават указания за отстраняване на констатирани пропуски и нарушения.
(3) Проверките по ал. 1 могат да обхващат:
1. спазване на изискванията за обем и качество на превозните услуги, в т.ч. за редовност и точност;
2. условията за превоз на пътници и нивото на обслужване, превозните средства, пътническите съоръжения, техническото състояние, чистота и други;
3. информацията, предоставяна на пътниците;
4. продажбата и издаването на превозни документи, приходите от тях и други;
5. водене на необходимата документация съгласно нормативните актове и договора за възлагане;
6. други обстоятелства, които са свързани с предмета на договора за възлагане.
(4) За извършените проверки по ал. 1 лицата по ал. 2 съставят протоколи, които съдържат констатации, изводи и заключения от извършената проверка, а при установяване на неизпълнения и нарушения – и предложения за:
1. мерки за отстраняване на констатираните неизпълнения на договора за възлагане;
2. сезиране на компетентни органи – при констатирано неизпълнение на нормативни изисквания;
3. налагане на санкции и неустойки;
4. предсрочно прекратяване на договора за възлагане. 
(5) Към протоколите по ал. 4 се прилагат и документите, въз основа на които са направени констатациите, изводите и заключенията, когато е приложимо.


Допълнителна разпоредба

§ 1. По смисъла на наредбата:
1. „вътрешни водни пътища“ са водите, включващи акваторията на река Дунав в частта ѝ между десния бряг и демаркационната линия на границата между Република България и Румъния от км 845.650 до км 374.100;
2. „компенсация“ е облага по смисъла на чл. 2, буква „ж“ от Регламент  (ЕО) № 1370/2007;
3. „морски каботаж“ са услугите в областта на морския превоз по смисъла на чл. 2, т. 1 от Регламент (ЕИО) № 3577/92 на Съвета от 7 декември 1992 г. относно прилагането на принципа за свободно предоставяне на услуги в областта на морския превоз в рамките на държавите-членки (морски каботаж) (OB, L 364 от 12.12.1992  г.). 


Заключителна разпоредба

§ 2. Наредбата се издава на основание чл. 43, ал. 4 от Закона за обществения транспорт.



Георги Пеев
Министър на транспорта и съобщенията












Приложение към чл. 12, т. 10

МИНИМАЛНИ СТАНДАРТИ ЗА КАЧЕСТВО НА 
ПРЕВОЗНАТА УСЛУГА


I. ДОСТЪП ДО ИНФОРМАЦИЯ
Превозвачите по вътрешни водни пътища или морски каботаж предоставят обща информация за превозната услуга преди и по време на пътуването. Информацията се предоставя в достъпни формати за лица с увреждания или лица с намалена подвижност.
Превозвачите по вътрешни водни пътища или морски каботаж предоставят на продавачи на билети и туроператори, с които имат сключени договори и които продават техните превозни услуги, достъп до информация за пътуването и им дават възможност да правят и отменят резервации, с цел да се улесни пътуването. 
Превозвачите по вътрешни водни пътища или морски каботаж предоставят същите права на свободно движение и недискриминация на лицата с увреждания и лицата с намалена подвижност като на останалите граждани. На лицата с увреждания и лицата с намалена подвижност се предоставя информация относно достъпността на превозните услуги по вътрешни водни пътища или морски каботаж. За предоставяне на информация на пътници с увредени сетива в достъпен формат, се използват подходящи зрителни и аудиосистеми.
[bookmark: _Toc158282153]1. Осигуряване на достатъчно информация
1.1. изготвяне на лесно разбираеми разписания, тарифна информация, информация, предназначена за лица с увреждания и лица с намалена подвижност, информация за възможността за транспортиране на багажи и др.;
1.2. разработване и поддържане на интернет страница, на която следва да бъде публикувана и актуализирана информацията по т. 2.1.;
1.3. предоставяне на относимата информация за пътуването на информационни табла;
1.4. сътрудничество с други заинтересовани страни, с оглед публикуване на информация за разписанията и тарифите;
1.5. електронна поща и телефон за справки, приемане и обработка на оплаквания на клиенти;
1.6. общи условия на превозвача.
[bookmark: _Toc158282154]2. Информация за пътуването
2.1. Информация преди и по време на пътуването:
· общи условия, приложими към договора за превоз;
· разписания и условия за най-бързо пътуване;
· налични тарифи с ясно посочване на най-ниските тарифи;
· ред и условия за резервация;
· информация, свързана със сигурността и безопасността;
· достъпност, условия за достъп на лицата с увреждания и лицата с намалена подвижност;
· нарушения на разписанието и закъснения (планирани и в реално време);
· наличие на допълнителни съоръжения, ако има такива, включително ресторант, бистро, както и допълнителни услуги, ако има такива, включително Wi - Fi;
· процедура за издирване на изгубен багаж;
· процедури за подаване на жалби.

3. Информация за движението на корабите
Превозвачите по вътрешни водни пътища или морски каботаж разпространяват данните в реално време за пристигането и заминаването на корабите. Информацията се разпространява и предоставянето на достъп се извършва по недискриминационен начин, без неоправдано забавяне и чрез подходящи технически средства.

[bookmark: _Toc158282156]4. Информиране на пътниците за техните права и задължения
Превозвачите по вътрешни водни пътища или морски каботаж информират пътниците за техните права и задължения. Информацията се предоставя в достъпна форма и на същите езици, на които обичайно се предоставя информация на всички пътници в съответствие с изискванията на Регламент (ЕС) № 1177/2010 на Европейския парламент и на Съвета от 24 ноември 2010 г. относно правата на пътниците, пътуващи по море или по вътрешни водни пътища, и за изменение на Регламент (ЕО) № 2006/2004 (ОВ L 334/1 от 17.12.2010 г.) (Регламент  (ЕС) № 1177/2010).


II. РЕДОВНОСТ И ТОЧНОСТ НА ТРАНСПОРТНИТЕ УСЛУГИ
1. Изисквания към изпълнение на разписанието 
1.1. При отмяна на пътуването или закъснение при заминаването превозвачът по вътрешни водни пътища или морски каботаж уведомява пътниците възможно най-бързо и във всеки случай не по-късно от 30 минути след определения по разписание час на заминаване. Превозвачът уведомява пътниците  за очакваното време на заминаване и очакваното време на пристигане, веднага щом тази информация е налична. При установяване на стандарти за качество на изпълнението на транспортните услуги, превозвачът съобразява същите с изискванията на Регламент  (ЕС) № 1177/2010. 
1.2. За неизпълнен превоз се счита всеки превоз, който поради причина на превозвача по вътрешни водни пътища или морски каботаж: 
· не се изпълни;
· закъснее с повече от 90 минути при заминаването;
· замине от спирка от разписанието преди посоченото в него време;
· не спре на спирка от разписанието.

2. [bookmark: bookmark11][bookmark: _Toc158282162]Измерване на точността
Измерването на точността се извършва чрез автоматичен и пълен запис на всички пътувания с помощта на самостоятелна информационна система на превозвача по вътрешни водни пътища или морски каботаж.

3. [bookmark: _Toc158282167]Закъснения и отменяне на пътуване
3.1. [bookmark: _Toc158282168]Задължения за възстановяване на средства и пренасочване, изплащане на обезщетение в случаите на закъснения и отмяна на пътуване
Превозвачите по вътрешни водни пътища или морски каботаж спазват предвидените в Регламент (ЕС) № 1177/2010 задължения за възстановяване на средства и пренасочване, изплащане на обезщетение в случаите на закъснения и отмяна на пътуване.
3.2. [bookmark: _Toc158282169]Събиране и анализ на данни относно закъснения
Превозвачите по вътрешни водни пътища или морски каботаж събират статистическа информация за точността в т.ч.:
1) процент на закъсненията: 
· по причина на превозвача – повреди и/или липса на превозно средство, действия или бездействия на негови служители;
· по външни причини – лоши метеорологични условия, природни бедствия или сериозни кризи в областта на общественото здраве, оказване на спешна медицинска помощ на пътник или персонал, проверка от гранични власти или от други упълномощени служби и органи, нападения или заплахи за нападения над съоръженията, превозното средство или персонал, използвани за предоставяне на услугите, случаи на инциденти, непреодолима сила и др., които превозвачът, въпреки положените според особеностите на случая необходими усилия, не е могъл да избегне и последиците от които не е могъл да предотврати;
2) процент на услугите със закъснение при заминаване;
3) процент на услугите със закъснение при пристигане: 
· процент на закъсненията с по-малко от 60 минути;
· процент на закъсненията в интервала 60 - 90 минути;
· процент на закъсненията с 90 минути и повече.
3.3. [bookmark: _Toc158282170]Събиране и анализ на данни относно отменяне на транспортни услуги
Превозвачите по вътрешни водни пътища или морски каботаж събират статистическа информация за процент на отменените транспортни услуги в т.ч.:
· по причина на превозвача – повреди и/или липса на превозно средство, действия или бездействия на негови служители;
· по външни причини – лоши метеорологични условия, природни бедствия или сериозни кризи в областта на общественото здраве, оказване на спешна медицинска помощ на пътник или персонал, проверка от гранични власти или от други органи, нападения или заплахи за нападения над съоръженията, превозното средство или персонал, използвани за предоставяне на услугите, случаи на инциденти, непреодолима сила, и др., които превозвачът, въпреки положените според особеностите на случая необходими усилия, не е могъл да избегне и последиците от които не е могъл да предотврати.

[bookmark: bookmark15][bookmark: _Toc158282171]III. ЧИСТОТА НА ПРЕВОЗНОТО СРЕДСТВО 

[bookmark: bookmark17]Преди и след изпълнението на всеки превоз превозвачът осигурява:
· събиране на боклуците от кошчетата за боклук и в пространствата за пътниците;
· почистване и зареждане на тоалетните със сапун и тоалетна хартия.
Веднъж дневно:
·  обезпрашаване на подовите повърхности в пространствата за пътници, ако са с твърдо покритие – измиване.
Веднъж седмично:
· обезпрашаване, избърсване с препарат и дезинфекциране на останалите повърхности в пространствата за пътници;
· измиване на вътрешно стъклените повърхности със специализиран препарат за почистване на стъклени повърхности.
Веднъж месечно:
· машинно изпиране с препарат тапицериите на седалките и пода, ако не е с твърдо покритие;
· изчистване от прах и други замърсявания на всички елементи на системите, които провеждат въздух от и към пътническия салон (отопление, вентилация, охлаждане и други);
· проверяване изправността на климатичната система, ако има такава. 

IV. ИЗИСКВАНИЯ ЗА БЕЗОПАСНОСТ НА ПРЕВОЗНОТО СРЕДСТВО

1. Валидни корабни документи
·  За всички кораби се изискват:
· валидни корабни документи в съответствие с изискванията на Наредба  №  5 от 1 септември 2004 г. за корабните документи (обн., ДВ, бр. 88 от 2004 г.).

2. Достъпност за лица с увреждания и лица с намалена подвижност
·  За корабите, плаващи по вътрешни водни пътища, се прилагат изискванията на:
· Европейския стандарт за определяне на технически изисквания за плавателните съдове по вътрешните водни пътища (ES-TRIN) в неговата актуална версия;
· Наредба № 22 от 11.10.2018 г. за техническите изисквания към корабите, плаващи по вътрешните водни пътища (обн., ДВ, бр. 89 от 2018 г.).

·  За корабите, извършващи морски каботаж, се прилагат изискванията на:
· стандартите за пътнически кораби по смисъла на Делегиран регламент (ЕС) 2020/411 на Комисията от 19 ноември 2019 г. за изменение на Директива 2009/45/ЕО на Европейския парламент и на Съвета за правилата за безопасност и стандартите за пътническите кораби, по отношение на изискванията за безопасност за пътнически кораби, осъществяващи вътрешни пътувания (ОВ, L 83 от 19.03.2020  г.);
· Наредба  №  20 от 8.09.2011 г. относно правилата за безопасност и стандартите за пътническите кораби (обн., ДВ, бр.73 от 20.09.2011 г.).

V. УДОВЛЕТВОРЕНОСТ НА ПЪТНИЦИТЕ
Превозвачите провеждат представителна анкета сред пътниците най-малко веднъж годишно за удовлетвореността на пътниците от предоставените превозни услуги по вътрешни водни пътища или морски каботаж. 

[bookmark: _Toc158282175]VI. ПРЕДЛАГАНЕ НА МЕСТА
Броят на превозваните пътници не може да надвишава изчисления в Информацията за устойчивост максимално допустим брой лица на борда за конкретния кораб.
На всеки кораб на видно място, от страната на качване, се поставя указателна табела на български и английски език с максимално допустимия брой на лицата на борда (включително екипажа) за съответния кораб. 

[bookmark: bookmark21][bookmark: _Toc158282178]VII. ПЕРСОНАЛ
1. [bookmark: _Toc158282179]Минимални изисквания към персонала
Превозвачите по вътрешни водни пътища или морски каботаж назначават и поддържат персонал, който отговаря на следните изисквания:
· притежава съответна правоспособност съгласно Наредба № 6 от 17.06.2021 г. за компетентност на морските лица в Република България (обн., ДВ, бр. 54 от 2021 г.);
· проявява любезност, компетентност, надеждност, умения за справяне с непредвидени ситуации;
· разполага с табелка с име и предоставя информация на пътниците при поискване.
Превозвачите по вътрешни водни пътища или морски каботаж осигуряват на всеки кораб персонал, който да извършва следните дейности:
· следене за пътници без билети;
· изготвяне на списък с данни за пътниците, намиращи се на борда на пътнически кораб, в случаите, когато такъв списък се изисква съгласно изискванията на Наредба № 7 от 23.05.2001 г. за реда за посещение, маневриране и престой на корабите в пристанищата и рейдовете, за товарене и разтоварване, за качване на кораба и слизане на брега на екипажа, на пътниците или други лица, както и за връзка на кораба с брега (обн., ДВ, бр. 55 от 2001  г.);
· докладване за произшествия в морските пространства на Република България в съответствие с изискванията на Наредба за системите за движение, докладване и управление на трафика и информационно обслужване на корабоплаването в морските пространства на Република България, приета с Постановление № 200 на Министерския съвет от 2005 г. (обн, ДВ, бр.76 от 2005 г.); 
· предлагане на допълнителни услуги (напр. предлагане на напитки и храни), ако са налице такива.
2. [bookmark: _Toc158282180]Обучение на персонала за работа с лица с увреждания и лица с намалена подвижност
Превозвачите по вътрешни водни пътища или морски каботаж осигуряват на всички служители, оказващи като част от редовните си задължения пряка помощ на лица с увреждания и лица с намалена подвижност, обучение във връзка с уврежданията, за да знаят как да отговорят на нуждите на лицата с увреждания и на лицата с намалена подвижност. 
Целият персонал, който пряко обслужва пътниците преминава обучение, в т.ч. и редовни опреснителни курсове за повишаване на осведомеността за нуждите на лицата с увреждания и лицата с намалена подвижност.




[bookmark: _Toc158282181]VIII. ЖАЛБИ
Превозвачите по вътрешни водни пътища или морски каботаж въвеждат и поддържат механизъм за разглеждане на жалби/оплаквания, който:
· напълно да обхваща всички оплаквания на пътниците, свързани с предлаганите услуги;
· да гарантира обработването на всички оплаквания и да предоставя отговор на пътниците, както и да отстранява основателните причини за оплаквания.
Превозвачите ежемесечно представят информация за постъпилите оплаквания на възложителя на договора за извършване на услуги от общ икономически интерес.
Превозвачите прилагат Регламент (ЕС) № 1177/2010 по отношение на правилата за подаване и разглеждане на жалбите.

[bookmark: _Toc158282187]IX. ОТЧЕТНОСТ 
Превозвачите по вътрешни водни пътища или морски каботаж отчитат дейността си пред възложителя, в т.ч. по отношение на спазването на качествените стандарти. 
Превозвачите на всеки 2 (две) години публикуват доклад относно качеството на предоставените от тях услуги на своите интернет страници.

